**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá návrh poslancov  Národnej rady Slovenskej republiky Tibora Jančulu, Dušana Tittela, Ľubomíra Petráka a Dušana Galisa na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z. (tlač 718) (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Dôvodom predloženia poslaneckého návrhu zákona je podľa predkladateľov spresnenie okruhu subjektov, ktoré môžu byť rezortným športovým strediskom a úprava vzorca pre výpočet podielu uznaného športu.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z hľadiska snahy a záujmu o riešenie problematiky a s poslaneckým návrhom zákona **súhlasí. Ministerstvo k poslaneckému návrhu zákona odporúča uplatniť tieto pripomienky:**

1. Vzhľadom na navrhovanú zmenu vo vzorci v bode 1 je potrebné previazať novonavrhované označenia KVVD a KVVM s doterajším označením KVV v tabuľke. Toto odporúčame vykonať v novelizačnom bode 3, a to za slovo „úspech“ vložiť označenie „(Ú)“.
2. Vzhľadom na novozavedené označenia KVVD a KVVM odporúčame tieto označenia premietnuť aj do tabuľky č. 1 odporúčame, t.j. nahradiť označenie „Kvv“ označením „KVVD/KVVM“, a zároveň nahradiť označenie „U“ označením „Ú“ a.
3. Vzhľadom na to, že z prvého bodu sa vypúšťa popis označení ÚD a ÚM, za tabuľku č. 1 odporúčame pripojiť tieto slová: „kde Ú je dosiahnutý športový úspech k 30. septembru roka, ktorý predchádza roku, na ktorý sa príspevok uznanému športu poskytuje.“.

**Záverom** ministerstvo odporúča vláde Slovenskej republiky, aby s predloženým návrhom poslancov Národnej rady Slovenskej republiky Tibora Jančulu, Dušana Tittela, Ľubomíra Petráka a Dušana Galisa na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z. vyslovila **súhlas a uplatnila si k nemu uvedené pripomienky**.